|  |
| --- |
| **ÁLLÁSFOGLALÁS** |
| Európai Gazdasági és Szociális Bizottság |
| **Szavazzunk egy egységes, demokratikus, versenyképes, fenntartható és szociális Európai Unióra!** |
| \_\_\_\_\_\_\_\_\_\_\_\_\_ |
| Előadók:**Christa SCHWENG** (I. csoport)**Cinzia DEL RIO** (II. csoport)**Ioannis VARDAKASTANIS** (III. csoport) |

**HU**

|  |  |
| --- | --- |
| Jogalap: | eljárási szabályzat 52. cikk (4) bekezdés |
|  | állásfoglalás |
| Plenáris ülésen történő elfogadás időpontja: | 2024. 03. 20. |
| Plenáris ülésszak száma: | 586. |
| A szavazás eredménye:(mellette/ellene/tartózkodott) | 139/00/05 |

***Szavazzunk egy egységes, demokratikus, versenyképes, fenntartható és szociális Európai Unióra!***

Az európai parlamenti választások előestéjén a civil társadalmi szervezeteket képviselő Európai Gazdasági és Szociális Bizottság arra kéri Önöket, az uniós polgárokat, hogy éljenek a szavazáshoz való demokratikus jogukkal.

Az Európai Parlament az egyetlen közvetlenül választott uniós szerv, amely a Tanáccsal együtt dönt az Európai Unió jogszabályairól és költségvetéséről. Közösen nevezik ki az európai biztosokat is.

Amikor júniusban szavazni mennek, Önöknek mint uniós polgároknak lehetőségük lesz arra, hogy megválasszák az Európai Parlament képviselőit, és az erősebb európai integrációra szavazzanak.

Az Európai Unió egy sikertörténet.

Nehéz időket éltünk át, de senki sem tagadhatja, hogy az Európai Unió garantálja a békét, a demokráciát, a gazdasági jólétet és a társadalmi fejlődést tagállamai és polgárai számára.

Az Uniónak köszönhetően szabadon dolgozhatunk, tanulhatunk és folytathatunk üzleti tevékenységet minden uniós országban.

Kihívások azonban ma is állnak előttünk. Legsürgetőbb aggályaink a növekvő megélhetési költségek és infláció, a közvetlen közelünkben zajló háborúk, a migráció, az éghajlati vészhelyzet és a szűkülő civil társadalmi tér.

Egyetlen uniós ország sem képes egyedül megbirkózni ezekkel a kihívásokkal. A nacionalizmus, a populizmus és az egyes államok által alkalmazott különmegoldások nem adnak választ ezekre. A válasz az összefogásban, az együttműködésben és az egységre való törekvésben keresendő.

Csak egy **egységes, demokratikus, versenyképes, fenntartható és szociális Európai Unió** révén tudunk tényleges előrelépést elérni e kérdésekben, és megfordítani az országokon belüli és az országok közötti egyenlőtlenségek és különbségek tendenciáját.

Az EU a közös értékekre épül – a demokráciára, az emberi jogok védelmére, a véleménynyilvánítás szabadságára, a jogállamiságra, a toleranciára, az igazságosságra, a megkülönböztetésmentességre, az egyenlőségre, a szolidaritásra és a demokratikus részvételre. Ezeket az értékeket folyamatosan erősíteni és védelmezni kell. A szegénység és a társadalmi kirekesztés ellen minden áron fel kell lépni.

Megtanultuk, hogy a béke csak olyan gazdaságokban és társadalmakban őrizhető meg, amelyekre a területi és társadalmi kohézió, az alapvető jogok és a jogállamiság tiszteletben tartása, valamint a magas szintű társadalmi igazságosság jellemző. Ezért az EU-nak befolyásos globális szereplőnek kell lennie a konfliktusok megelőzése és megoldása, a multilateralizmusba való beruházás és a tartós béke megteremtése terén.

Csak egy erős Európai Unió képes fenntartani gazdasági és társadalmi modelljét, azáltal, hogy hatékony és méltányos módon biztosítja a gazdasági és élelmezésbiztonságot, a globális versenyképességet, valamint a digitális és zöld átállást – márpedig ez utóbbi gyökeresen meg fogja változtatni azt, ahogyan élünk, termelünk, dolgozunk és fogyasztunk.

**Álljunk ki egy olyan Európai Unió mellett**, amely MINDEN polgárt középpontba állít, és mindenki számára lehetővé teszi, hogy kibontakoztathassa képességeit, előmozdítva aktív részvételüket a polgári életben, valamint a nemzeti és európai politikai folyamatokban.

**Álljunk ki egy kibővült Európai Unió mellett,** amely lehetővé teszi, hogy békés, nyitott társadalomban éljünk, ahol védjük a környezetet, ahol mindannyiunkat tiszteletben tartanak, és ahol a számos kultúrát magában foglaló európai identitás egyesít minket.

Az Európai Gazdasági és Szociális Bizottság tagjaként együtt dolgozunk egy olyan EU-ért, amely beváltja a hozzá fűzött reményeket, és hatékonyabban elégíti ki polgárainak, munkavállalóinak és a vállalkozásainak elvárásait és mindennapi igényeit.

Egyesítsük erőinket, és szavazzunk egy egységes, demokratikus, versenyképes, fenntartható és szociális Európai Unióra!

Az Ön szavazata is számít!

Kelt Brüsszelben, 2024. március 20-án.

Oliver RÖPKE

az Európai Gazdasági és Szociális Bizottság elnöke

\_\_\_\_\_\_\_\_\_\_\_\_\_